– Inntil man vet svaret på styrten, går det på tilliten løs
Vraket av helikopteret som styrtet utenfor Sotra er ennå ikke lokalisert. En NTNU-professor sier det haster veldig med å finne svar på styrten som krevde ett menneskeliv.  – Konsekvensene er så store og inntil man vet svaret på styrten, går det på tilliten løs til helikoptertransport med den typen som gikk ned, sier Asgeir Johan Sørensen som er professor ved Institutt for marin teknikk på NTNU. Det er ingen tvil om at både berørte selskaper og myndighetene ønsker et raskt svar på hva som har skjedd, mener han. Statens havarikommisjon er på plass utenfor Sotra hvor Sikorsky S-92-helikopteret styrtet i havet rett utenfor. William J. Bertheussen, direktør i Havarikommisjonen bekrefter overfor VG at de ennå ikke har lokalisert vraket. – Vi samler inn informasjon, data og elektroniske spor og organiserer søket etter det, sier William J. Bertheussen, direktør i Havarikommisjonen til VG. – Hvordan søker dere? – Vi søker med en sonar, en støykilde som sender ut lyd på en viss frekvens, som gjør at man kan lokalisere vrakdelene som ligger på havbunnen i omtrent 300 meters dybde. – Vil sende ned en ROV Hvor lang tid det vil ta, vet de ikke nå. – Det avhenger av værforhold og hvilke hydrofonforhold det er.   ene. Ved stiv kuling i sjø er det mye mer krevende.  Og akkurat nå er det dårlig vær med store bølgehøyder, men det er meldt litt bedre vær fredag, mener Bertheussen. – Men vi jobber for å finne vraket så raskt som mulig, sier han. Sørensen mener værforholdene avgjør når de kan sette ut et fartøy som kan lete opp vraket, sier han. Sørensen forteller at sonaren gir et akustisk bilde av havbunnen og gjenstander som ligger der. – Når vraket er lokalisert så vil de trolig sende ned en fjernstyrt undervannsfarkost (ROV). Den har kamera og tar bilder og video av vrakrestene. I tillegg gir ROV-eren overflatefartøyet en nøyaktig geolokalisering av vraket slik at et annet fartøy senere kan heise vraket. – Det er kritisk For Havarikommisjonen er det spesielt viktig å lokalisere ferdsskriveren. Den tar fortløpende opp lyd og tekniske data fra helikopterets ferd og kan gi viktige svar på hva som skjedde. Den kan ikke avleses digitalt fra overflaten, forklarer Bertheussen, og ferdsskriveren må fysisk hentes opp og innholdet må lastes opp og avleses. Nå er det uvisst når vraket av helikopteret han heises opp. – Det kan skje raskt etter at vi har lokalisert det. Men det avhenger av hvilke ressurser vi har til rådighet og værforholdene til sjøs. Men ulykkesstedet befinner seg ganske nær kysten, så det bør i utgangspunktet ikke ta så lang tid, sier direktøren i Havarikommisjonen. – Enorm interesse for å finne ut  Professor Sørensen sier det er en enorm interesse for å finne ut hva som gikk galt med helikopteret. – Det er kritisk for vurdering av sikkerheten rundt helikoptertransport. Det haster veldig med en årsaksforklaring for å vurdere om man, for eksempel, skal sette tilsvarende helikoptertyper på bakken. – Hvor i helikopteret ligger ferdsskriveren? – Den ligger sannsynligvis i hoveddelen, trolig under instrumentene i cockpiten, sier Sørensen. Bertheussen sier de ikke har noen foreløpig teori om hva styrten skyldes.  – Vi innhenter informasjon og setter det i sammenheng og det er svært viktig at alt er riktig, sier han og fortsetter:  – Jeg har forståelse for at folk vil vite raskt hva som skjedde med helikopteret, men man har det ikke på dekk før man har det på dekk. Det skjer en slamming NTNU-professor jobber mye med undervannsteknikk; teknologi for kartlegging og overvåkning av havområder – Hva skjer med et helikopter når det treffer vann? – Akkurat når det treffer vannoverflaten, som er svært hard, så skjer en såkalt slamming. En type slag mot fartøyet hvor deler av konstruksjonen vil få sammenbrudd, som for eksempel, rotorvingene. Han forklarer at de tyngste hoveddelene vil synke rett red, men strøm i vannet kan ta tak i letere vrakdeler på vei ned og spre dem over havbunnen. Med en dybde på 300 meter anslår han at deler kan være spredt over 200–300 meter på bunnen. – Folkene som skal lokalisere vraket vil nok beregne inn flo og fjære, og hovedretning på strømmen for å kunne lokalisere vrakdelene nøyaktig, sier professoren.
Helikopteret som styrtet utenfor Sotra har ennå ikke blitt funnet Asgeir Johan Sørensen, professor ved NTNU, mener det haster med å finne svar på hvorfor styrten skjedde Statens havarikommisjon samler informasjon og data, og søker etter vraket med sonar Værforhold vil påvirke hvor raskt vraket blir funnet og hevet Det er viktig å finne ferdsskriveren for å analysere lyd og tekniske data som kan forklare helikopterulykken